ROZHODNUTIE KOMISIE
z 28. apríla 2008,
ktorým sa mení a dopĺňa rozhodnutie 2002/253/ES, ktorým sa stanovujú definície ochorení pre oznamovanie prenosných chorôb do siete Spoločenstva na základe rozhodnutia Európskeho parlamentu a Rady č. 2119/98/ES
[oznámené pod číslom K(2008) 1589]
(Text s významom pre EHP)
(2008/426/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení (1), a najmä na jeho článok 3 písm. c),
keďže:
(1)
V súlade s článkom 2 rozhodnutia Komisie 2002/253/ES (2) by sa definície ochorení ustanovené v prílohe k tomuto rozhodnutiu mali aktualizovať v potrebnom rozsahu na základe najnovších vedeckých údajov.
(2)
V súlade s článkom 9 nariadenia Európskeho parlamentu a Rady (ES) č. 851/2004 z 21. apríla 2004, ktorým sa zriaďuje Európske Centrum pre prevenciu a kontrolu chorôb (3) (ECDC), centrum poskytlo na žiadosť Komisie a po dohode s poradným fórom technickú dokumentáciu k definíciám ochorení, ktoré Komisii pomáhajú pri vyvíjaní zásahových stratégií v oblasti dohľadu a reakcií. Táto technická dokumentácia sa následne uverejnila na internetovej stránke ECDC. Na základe poskytnutia tejto dokumentácie by sa definície ochorení uvedené v prílohe k rozhodnutiu 2002/253/ES mali aktualizovať.
(3)
Účelom týchto definícií ochorení je uľahčiť oznamovanie chorôb a špeciálnych zdravotných problémov uvedených v prílohe I k rozhodnutiu Komisie 2000/96/ES z 22. decembra 1999 o prenosných chorobách, ktoré majú byť postupne zahrnuté do siete Spoločenstva na základe rozhodnutia Európskeho parlamentu a Rady č. 2119/98/ES (4). Rozhodnutím 2002/253/ES sa však neustanovuje oznamovacia povinnosť.
(4)
Opatrenia ustanovené v tomto rozhodnutí sú v súlade so stanoviskom výboru zriadeného rozhodnutím č. 2119/98/ES,
PRIJALA TOTO ROZHODNUTIE:
Článok 1
Príloha k rozhodnutiu 2002/253/ES sa nahrádza prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 28. apríla 2008